Buurtwag weer plaasaanvallers afFoto bloot ter illustrasie. (Argieffoto: Maroela Media) Die vinnige reaksie van die AfriForum-buurtwag en omliggende boere in Brits, Noordwes, het agt mans se planne om in die omgewing vermoedelik te roof, in die wiele gery. Die groep mans het by drie plekke in die omgewing probeer inbreek. In die eerste voorval het die inwoner van ’n plaashuis Woensdag omstreeks middernag gehoor toe die mans besig was om haar deur af te breek. Volgens Jacques Broodryk, AfriForum se woordvoerder vir gemeenskapsveiligheid, het sy dadelik die buurtwag aktiveer en dié was etlike minute daarna op die toneel. Die verdagtes het toe reeds gevlug. Volgens die slagoffer, wie se naam in hierdie stadium nie bekendgemaak word nie, het ’n groep verdagtes haar plaas se heining geknip om die werf te betree. “Buurtwaglede en snuffelhonde is dadelik uit na die veld om die verdagtes op te spoor,” sê Broodryk. Twee ure later het die buurtwag nog ’n noodroep in dieselfde omgewing ontvang. Dieselfde groep mans het na bewering ’n nagwag op ’n plaas aangeval. “Buurtwaglede het die aanvallers se spoor gevolg en hulle op heterdaad betrap terwyl hulle besig was om by ’n derde plaashuis in te breek. Die verdagtes het in die buurplaas se landerye ingevlug en só weggekom.” Volgens kol. Adele Myburgh, polisiewoordvoerder, dra die polisie nie kennis van die voorvalle nie, maar stel ondersoek in. Broodryk sê dit is duidelik dat die aanvallers die misdade goed beplan het en ook die omgewing soos die palm van hul hand ken. “Ons is dankbaar dat die eerste slagoffer paraat was en deel is van ons veiligheidstrukture. Dit het daartoe gelei dat lede vinnig kon reageer en het heel moontlik nog voorvalle voorkom. “Die vermetelheid van die aanvallers om ’n reeks misdade ná mekaar te pleeg terwyl hulle op die vlug is, wys net weereens met watter enorme uitdaging ons voor te staan kom.” Broodryk sê dit is nie ongewoon dat plaasaanvallers in groot groepe toeslaan nie.